KOMISSION TIEDONANTO EUROOPAN PARLAMENTILLE JA NEUVOSTOLLE Aktiivisena ja terveenä ikääntymistä koskeva eurooppalainen innovaatiokumppanuus: strategisen täytäntöönpanosuunnitelman toteuttaminen etenee /* COM/2012/083 final */





KOMISSION TIEDONANTO EUROOPAN PARLAMENTILLE JA NEUVOSTOLLE Aktiivisena ja terveenä ikääntymistä koskeva eurooppalainen innovaatiokumppanuus: strategisen täytäntöönpanosuunnitelman toteuttaminen etenee SISÄLLYSLUETTELO 1........... Johdanto........................................................................................................................ 3 2........... Strateginen täytäntöönpanosuunnitelma............................................................................ 4 3........... Tarvittavan tukikehyksen perustaminen............................................................................ 5 3.1........ EU-tason tuki................................................................................................................. 6 3.1.1..... Toimintaa edistävä sääntelykehys.................................................................................... 6 3.1.2..... Tehokkaat rahoitusmekanismit........................................................................................ 8 3.1.3..... Foorumi: näyttö, tiedot ja innovatiiviset ideat.................................................................... 9 3.2........ Kansallisen sekä alue- ja paikallistason tuki................................................................... 10 4........... Toimien käynnistäminen käytännössä............................................................................. 12 4.1........ Sitoutumispyyntöjen käynnistäminen.............................................................................. 12 4.2........ Vertailuorganisaatiot..................................................................................................... 12 5........... Edistymisen seuranta ja arviointi.................................................................................... 13 6........... Tehokkaan täytäntöönpanon edellyttämä hallintotapa..................................................... 14 7........... Päätelmät..................................................................................................................... 16 Käytetyt lyhenteet AAL – Tietotekniikka-avusteinen asuminen (Ambient Assisted Living) BKT – Bruttokansantuote EIT – Euroopan innovaatio- ja teknologiainstituutti EU – Euroopan unioni 1. Johdanto Väestön ikääntyminen on Euroopan suurimpia haasteita. Viimeaikaisten ennusteiden mukaan yli 65-vuotiaiden eurooppalaisten määrä lähes kaksinkertaistuu seuraavien 50 vuoden kuluessa 87 miljoonasta vuonna 2010 aina 148 miljoonaan vuonna 2060[1]. Suuntaus merkitsee haasteita viranomaisille, poliittisille päätöksentekijöille, yrityksille ja voittoa tavoittelemattomalle sektorille etenkin aikana, jolloin julkiseen talouteen kohdistuu kasvavia paineita, terveydenhuoltohenkilöstön määrä vähenee jatkuvasti[2], ja hoivapalvelujen ja ‑tuotteiden kysyntä kasvaa ikääntyneiden keskuudessa. Jos tähän väestörakenteen muuntumiseen ei nyt päättäväisesti tartuta, siitä aiheutuu tulevaisuudessa merkittäviä ongelmia terveydenhuolto- ja hoitojärjestelmien kestävälle rahoitukselle. Julkisten terveydenhuoltomenojen osuus on EU:ssa jo 7,8 prosenttia BKT:sta, ja vuoteen 2060 mennessä akuutti- ja pitkäaikaishoidon julkisten menojen odotetaan väestön ikääntymisen vuoksi kasvavan kolmella prosentilla BKT:sta[3]. On tärkeää tukea aktiivisena ja terveenä ikääntymistä, sillä siten parannetaan ikääntyneiden elämänlaatua ja autetaan heitä osallistumaan yhteiskunnan toimintaan ja lisäksi vähennetään terveydenhuoltojärjestelmiin kohdistuvaa kestämätöntä painetta. Komissio on monien muiden aloitteiden ohella käynnistänyt eurooppalaisia innovaatiokumppanuuksia osana Innovaatiounionia, joka kuuluu Eurooppa 2020 -strategian lippulaiva-aloitteisiin ja jonka tavoitteena on vauhdittaa innovointia, jotta voidaan tarttua suuriin yhteiskunnallisiin haasteisiin liittyviin tarkasti määriteltyihin kohteisiin[4]. Aktiivisena ja terveenä ikääntymistä koskeva eurooppalainen innovaatiokumppanuus, jäljempänä ’innovaatiokumppanuus’, on valittu pilotiksi vastaamaan väestön ikääntymisen haasteeseen. Siinä asetetaan tavoitteeksi lisätä vuoteen 2020 mennessä EU:n kansalaisten terveiden elinvuosien määrää kahdella vuodella. Lisäksi siinä tavoitellaan ”kolmoisvoittoa Euroopalle”: kohennetaan ikääntyneiden terveyttä ja elämänlaatua, parannetaan hoitojärjestelmien kestävyyttä ja tehokkuutta sekä luodaan kasvua ja uusia markkinoita yrityksille[5]. Innovaatiokumppanuudella saatetaan yhteen julkiset ja yksityiset sidosryhmät nopeuttamaan merkittävien innovaatioiden käyttöönottoa sitouttamalla sidosryhmät toteuttamaan tarjonta- ja kysyntäpuolen toimenpiteitä eri aloilla ja koko innovointijärjestelmässä. Innovaatiokumppanuus ei ole uusi rahoitusohjelma tai -väline eikä myöskään uusi oikeussubjekti, eikä sillä korvata nykyisiä päätöksentekomenettelyjä. Innovaatiokumppanuus merkitsee selkeää mahdollisuutta tukea Eurooppa 2020 -strategian lippulaiva-aloitteiden poliittisten tavoitteiden saavuttamista – näitä ovat Innovaatiounioni, Euroopan digitaalistrategia[6], Uudet taidot uusia työpaikkoja varten[7] sekä Köyhyyden ja sosiaalisen syrjäytymisen torjunnan eurooppalainen foorumi[8]. Lisäksi innovaatiokumppanuuden tavoitteet ja lähestymistapa ovat EU:n terveysstrategian Yhdessä terveyden hyväksi[9] periaatteiden ja tavoitteiden mukaiset, ja innovaatiokumppanuus merkitsee EU:lta selkeää askelta kohti Aktiivisen ikääntymisen ja sukupolvien välisen solidaarisuuden eurooppalaisen teemavuoden 2012[10] tavoitteiden saavuttamista. Tämä tiedonanto on komission vastaus strategiseen täytäntöönpanosuunnitelmaan[11], joka on innovaatiokumppanuuden ensimmäinen merkittävä asiakirja. 2. Strateginen täytäntöönpanosuunnitelma Strateginen täytäntöönpanosuunnitelma, jäljempänä ’täytäntöönpanosuunnitelma’, jonka innovaatiokumppanuuden ohjausryhmä hyväksyi marraskuussa 2011, keskittyy kolmen pilarin ympärille ryhmiteltyihin toimiin. Nämä pilarit ovat ensinnäkin ennaltaehkäisy, seulonta ja varhaisdiagnoosi, toiseksi hoito ja parantaminen ja kolmanneksi aktiivinen ikääntyminen ja itsenäinen elämä. Kukin pilari kattaa rajallisen määrän erityistoimia (ks. jäljempänä oleva taulukko), joiden täytäntöönpano alkaa vuodesta 2012. Näitä aihekohtaisia pilareita täydentävät horisontaaliset painotusalueet, kuten kehysedellytykset, näyttö ja rahoitus. Pilari || Ensisijainen toiminta-ala || Erityistoimi Ennalta­ehkäisy, seulonta ja varhais­diagnoosi || Terveysosaaminen, potilaiden vaikutusmahdollisuuksien lisääminen, etiikka ja hoitoihin sitoutumiseen liittyvät ohjelmat, innovatiivisten välineiden ja palvelujen käyttö || Sellaisten innovatiivisten ratkaisujen yksilöiminen aluetasolla, joilla varmistetaan parempi sitoutuminen hoitoihin Yksilöllisesti räätälöity terveydenhallinta || Innovatiivisten ratkaisujen löytäminen ikääntyneille oman terveyden parempaan hallintaan ja kaatumisten ennaltaehkäisyyn Ikääntyneiden fyysisen ja kognitiivisen toimintakyvyn heikentymisen ennaltaehkäisy ja varhaisdiagnoosi || Haurauden ja toimintakyvyn heikentymisen ennaltaehkäisyn tukeminen Hoito ja paranta­minen || Valmiuksien parantaminen sekä toisinnettavien, innovatiivisiin välineisiin ja palveluihin perustuvien onnistuneiden ja kokonaisvaltaisten hoitojärjestelmien kehittäminen || Kroonisten sairauksien kokonaisvaltaisten hoitomallien edistäminen, mukaan luettuna etävalvonta aluetasolla Aktiivinen ikääntyminen ja itsenäinen elämä || Aktiivisen ja itsenäisen elämän pidentäminen avointen ja yksilöllisesti räätälöityjen ratkaisujen avulla || Sellaisten tieto- ja viestintäteknisten ratkaisujen kehittäminen, joiden avulla ikääntyneet voivat elää itsenäistä elämää pidempään, aktiivisempina ja liikuntakykyisempinä Horison­taaliset kysymyk­set || Aihekohtainen foorumi: ikämyönteisiin rakennuksiin, kaupunkeihin ja ympäristöön liittyvä innovointi || Ikämyönteisiin ja esteettömiin rakennuksiin, kaupunkeihin ja ympäristöön liittyvän innovoinnin edistäminen Tämä on innovaatiokumppanuuden tulosten ensimmäinen vaihe. Komission käsityksen mukaan vielä yksilöidään muitakin toimia, joiden täytäntöönpanon pitäisi perustua ensimmäisen vaiheen kokemuksiin. Myös arvokas palaute olisi otettava huomioon tämän innovaatiokumppanuuden edistyessä ja myös muihin eurooppalaisiin innovaatiokumppanuuksiin verrattuna. Komissio suhtautuu myönteisesti täytäntöönpanosuunnitelmaan ja vahvistaa tällä tiedonannolla sitoutumisensa sen täytäntöönpanoon. Innovaatiokumppanuus antaa tilaisuuden nopeuttaa innovointia ja hyödyntää synergioita eri painotusalueiden ja toimintalinjojen sisällä ja välillä EU:n, jäsenvaltioiden ja alueiden tasolla. Innovaatiokumppanuus on tärkeä myös siten, että sen avulla saavutetaan kriittinen massa ja poliittista tunnustusta aktiivisena ja terveenä ikääntymiselle. Merkittävää lisäarvoa on jo saavutettu tuomalla yhteinen positiivinen näkökulma ikääntymiseen ja tarjoamalla kattavat toimintapuitteet, joista useat sidosryhmät ovat yhdessä sopineet. Haasteena on nyt osoittaa tämän innovaatiokumppanuuden arvo käytännössä. 3. Tarvittavan tukikehyksen perustaminen Innovaatiokumppanuuteen kuuluvien toimien onnistumisen edellyttämä kohdennettu tuki riippuu seuraavassa vaiheessa hyväksyttävistä konkreettisista hankkeista. Täytäntöönpanosuunnitelmaa valmisteltaessa käydyissä keskusteluissa kävi selväksi, että on olennaisen tärkeää saada aikaan vankka tukikehys sekä unionin tasolla että kansallisella ja alue- ja paikallistasolla. Täytäntöönpanosuunnitelmassa luetellaankin seuraavat erityisen merkitykselliset kehysedellytykset: a) sellaisten sääntelyyn liittyvien seikkojen käsittely, jotka on tunnistettu mahdollisiksi toiminnan esteiksi tai toimintaa tehostaviksi tekijöiksi b) yhteisen vankan näytön kokoamisen edistäminen c) nykyisten rahoitusvälineiden yhdenmukaistaminen ja niiden tehokkuuden optimointi d) hyvien toimintatapojen vaihdon ja siirron mahdollistaminen. 3.1. EU-tason tuki 3.1.1. Toimintaa edistävä sääntelykehys Komission lainsäädäntöehdotuksessa[12], joka koskee EU:n tietosuojalainsäädännön[13] tarkistamista, puolustetaan terveystietoihin liittyvää erityistoimintamallia, joka perustuu siihen, että varmistetaan yksilöiden oikeus saada henkilötietonsa suojattua, päästä tutustumaan näihin tietoihin, terveystiedot mukaan luettuina, ja käyttää niitä, ja samalla mahdollistetaan kansanterveyden suojelun, tieteellisen tutkimuksen ja terveyspalvelujen kehittämisen oikeutettujen etujen toteutuminen. Hiljattain hyväksytyssä direktiivissä potilaiden oikeuksista rajatylittävässä terveydenhuollossa[14] perustettiin sähköisiä terveyspalveluja kehittävien jäsenvaltioiden verkosto, jonka keskeisenä tavoitteena on parantaa rajatylittävien sähköisten terveyspalvelujen yhteentoimivuutta ja jolla tuetaan muun muassa kokonaisvaltaiseen hoitoon ja itsenäiseen elämään liittyviä täytäntöönpanosuunnitelman painotusalueita. Kansallisten ja paikallis- ja aluetason hankintaviranomaisten[15] tilaamien innovatiivisten ja esteettömien ratkaisujen on todettu olevan keskeinen tekijä, jolla nopeutetaan innovaatioiden käyttöönottoa markkinoilla, ja siten myös innovatiiviset yritykset saavat nopeammin tuottoa sijoitetulle pääomalleen. Ehdotetulla julkisia hankintoja koskevan lainsäädännön tarkistuksella[16] komissio säätää paremmin soveltuvista innovatiivisten hankintojen edellytyksistä, joita ovat muun muassa innovaatiokumppanuuksien uusi menettelytapa, tapauskohtainen kevyempi julkisten hankintojen järjestelmä sosiaalipalveluille sekä selkeämpi oikeudellinen kehys rajatylittäville yhteisille julkisille hankinnoille. Lisäksi tulevassa Horisontti 2020 -puiteohjelmassa[17] komissio ehdottaa tutkimukseen ja innovointiin liittyville julkisille hankinnoille taloudellista tukea, jota voitaisiin hyödyntää tässä innovaatiokumppanuudessa. Erityisten kannustinjärjestelmien kehittäminen sopivilla tasoilla on olennaisen tärkeää, jotta toimet voidaan panna täytäntöön sellaisina kuin ne on yksilöity täytäntöönpanosuunnitelmassa (esim. näyttöön perustuva kokonaisvaltainen hoito ja ikääntymiseen liittyvät välineet ja palvelut). Myös standardit ja yhteentoimivat ratkaisut kuuluvat tärkeisiin kehysedellytyksiin. Komissio katsoo teknisten standardien riittämättömyyden tai puutteen esteeksi ja sitoutuu tukemaan uuden EU-kehyksen kehittämistä sähköiseen terveydenhuoltoon, kokonaisvaltaiseen hoitoon, itsenäiseen elämään ja aktiiviseen ikääntymiseen liittyvien ratkaisujen ja foorumien yhteentoimivuuden testaamista, laatumerkintää ja sertifiointia varten. Se aikoo tehdä tiivistä yhteistyötä asiaan liittyvien foorumien ja yhteenliittymien kanssa uuden eurooppalaisen standardointikehyksen[18] puitteissa nopeuttaakseen uusien standardien hyväksymistä ja sähköiseen terveydenhuoltoon (myös kokonaisvaltaiseen hoitoon) ja itsenäiseen elämään liittyvien, yhteentoimivuutta koskevien suuntaviivojen, profiilien ja eritelmien kehittämistä. Tukeakseen suotuisten kehysedellytysten luomista komissio · ottaa huomioon innovaatiokumppanuuden tavoitteet ja painopisteet, sellaisina kuin ne on määritelty täytäntöönpanosuunnitelmassa, tarkistaessaan asiaan liittyvää EU-lainsäädäntöä, kuten säädöksiä lääkinnällistä laitteista[19] sekä esteettömyyttä koskevaa eurooppalaista säädösaloitetta[20]; · nopeuttaa standardointitoimeksiannoilla sellaisten standardien kehittämistä, jotka liittyvät tieto- ja viestintätekniikkaan, rakennettuun ympäristöön ja kaikille sopivaa suunnittelua (”design for all”) noudattavan esteettömyyden valtavirtaistamiseen, ja ehdottaa sähköiseen terveydenhuoltoon ja itsenäiseen elämään liittyvien toimeksiantojen[21] antamista. Ensimmäisen uusien esteettömyysstandardien sarjan on tarkoitus olla käytössä vuonna 2013; · auttaa sidosryhmiä sopivilla tasoilla kehittämään erityisiä kannustinjärjestelmiä, joiden ansiosta voidaan ottaa käyttöön uusia ratkaisuja; · tukea standardoidun terminologian, datan, kliinisten tietojen ja lääketieteellisten mallien kehittämistä ja auttaa viranomaisia tekemään esikaupallisia julkisia hankintoja ja hankkimaan innovatiivisia ratkaisuja EU:n tutkimus- ja innovointiohjelmien puitteissa; · tukea yksityisen ja julkisen sektorin sidosryhmien kanssa tehtävää työtä terveydenhuollon henkilöstötarpeita koskevien ennusteiden parantamiseksi ja taitojen ja pätevyyksien mukauttamiseksi uusiin hoitomalleihin ja uuteen teknologiaan; · hyödyntää välineitä, joista säädetään potilaiden oikeuksista rajatylittävässä terveydenhuollossa annetun direktiivin 14 artiklassa, jotta täytäntöönpanosuunnitelmassa yksilöidyt asiaan liittyvät toimet voidaan panna täytäntöön. 3.1.2. Tehokkaat rahoitusmekanismit Täytäntöönpanosuunnitelma kuuluu viiteasiakirjoihin, jotka on otettava huomioon asiaankuuluvien EU:n rahoitusohjelmien ja aloitteiden piiriin kuuluvassa päätöksenteossa terveys- ja sosiaalipolitiikan, tutkimuksen ja kehittämisen, tieto- ja viestintätekniikan, kilpailukyvyn ja markkinoiden kasvun sekä rakenne- ja aluepolitiikan aloilla. Komissio on jo alkanut yhdenmukaistaa tällaisia välineitä ja aikoo jatkaa yhdenmukaistamista järjestelmällisesti optimoidakseen rahoituksen vaikutukset, ja lisäksi komissio ottaa täysimääräisesti huomioon täytäntöönpanosuunnitelman asiaankuuluvat seikat tukeakseen sen tavoitteita ja visiota. Komissio luo jo täytäntöönpanosuunnitelman toimia varten yhteyksiä edistyneen ja soveltavan tutkimuksen ja innovoinnin laajamittaisen validoinnin välille: · tutkimuksen seitsemännessä puiteohjelmassa on korvamerkitty 220 miljoonaa euroa sellaiseen terveystutkimukseen, joka voi olla innovaatiokumppanuuden kannalta merkityksellistä; · kilpailukyvyn ja innovoinnin ohjelman tieto- ja viestintätekniikkaosuudesta on vuoden 2012 työohjelmassa osoitettu 24 miljoonaa euroa innovaatiokumppanuuteen suoraan liittyviin toimiin; · terveysalan ohjelman vuoden 2012 työsuunnitelmassa osoitetaan 4 miljoonaa euroa terveyden edistämistoimien yhdenmukaistamiseen etenkin kokonaisvaltaisten hoitoratkaisujen osalta; · komissio myöntää vuosittain 25 miljoonaa euroa tietotekniikka-avusteisen asumisen (AAL) yhteisohjelman työohjelmiin; kyseinen yhteisohjelma kattaa aloja, joilla on suuri merkitys innovaatiokumppanuudelle. Komissio pyrkii entistä tehokkaammin saavuttamaan EU:n terveysstrategian[22] tavoitteet eli edistämään terveyttä ikääntyvässä Euroopassa, vähentämään terveyseroja[23] ja lisäämään potilaiden vaikutusmahdollisuuksia. Komission ehdottaman Kansanterveys kasvun tukena ‑ohjelman[24] pitäisi edelleen edistää ikääntymiseen liittyvien toimien tavoitteita ja puitteita siten kuin täytäntöönpanosuunnitelmassa esitetään. Komissio on antanut päätösehdotuksen, joka koskee Euroopan innovaatio- ja teknologiainstituutin (EIT) strategista innovointiohjelmaa vuosiksi 2014–2020[25] ja jossa yksilöidään tervettä elämää ja aktiivista ikääntymistä edistävä innovaatiotoiminta yhdeksi EIT:n osaamis- ja innovointiyhteisöjen ensisijaisista aihealueista kaudeksi 2014–2015. Rahoitusmekanismien tehokkaan käytön tukemiseksi komissio · varmistaa, että innovaatiokumppanuuden täytäntöönpanosuunnitelman painotusalueille osoitetut varat käytetään tehokkaasti, etenkin kilpailukyvyn ja innovoinnin ohjelman tieto- ja viestintätekniikkaosuuden osalta, josta tuetaan palvelujen validointia ja käyttöönottoa, yhteentoimivuutta sekä näytön kokoamista ja valmiuksien parantamista. Muita innovaatiokumppanuuden rahoitusvälineitä ovat tietotekniikka-avusteista asumista koskeva yhteinen ohjelma, tutkimuksen seitsemäs puiteohjelma tieto- ja viestintätekniikan tutkimuksen osalta vuonna 2013 sekä terveysalan ohjelma kaudella 2012–2013; · ottaa huomioon asiaan liittyvät täytäntöönpanosuunnitelman painotusalueet ja muilta sidosryhmiltä saadut kannanotot tulevissa tutkimuksen ja innovoinnin työohjelmissa ja välineissä (kuten Horisontti 2020:ssa); · on ehdottanut voivansa tukea tiettyjä tavoitteidensa mukaisia toimia, jotka kuuluvat Aktiivisena ja terveenä ikääntymistä koskevan innovaatiokumppanuuden ja Kansanterveys kasvun tukena -ohjelman piiriin; · on ehdottanut Verkkojen Eurooppa -välineessä[26] tukevansa vuodesta 2014 rahallisesti sellaisten Euroopan laajuisten digitaalipalvelujen infrastruktuurien toteuttamista, jotka mahdollistavat rajatylittävän etälääketieteen tai etäseurannan. · 3.1.3. Foorumi: näyttö, tiedot ja innovatiiviset ideat Komissio aikoo perustaa kaikille sidosryhmille avoimen digitaalisen foorumin, jolla helpotetaan ideoiden vaihtoa ja kumppanien yhteistyötä riippumatta siitä, mistä innovaatiokumppanuuden yksittäisestä toimesta on kyse. Foorumi auttaa sidosryhmiä löytämään kumppaneita, jakamaan toimintatapoja ja hankkeita, saamaan käyttöön laadukasta tietoa ja näyttöä sekä linkittymään muihin innovointia ja ikääntymistä käsitteleviin foorumeihin. Kaikkia sellaisia asiaan liittyviä toimijoita, joilla ei ole mahdollisuuksia saada liikkeelle riittävää kriittistä massaa voidakseen osallistua suoraan täytäntöönpanosuunnitelman toteutukseen, kehotetaan osallistumaan foorumin toimintaan. Komissio katsoo, että innovaatioiden käyttöönoton nopeuttamiseksi on tarpeen tehostaa myös korkealaatuisen ja vertailukelpoisen tiedon ja näytön keruuta ja jakamista ja tehdä yhteistyötä tällaisten täytäntöönpanosuunnitelman toimien toteuttamista tukevien tietojen ja näytön analysoimiseksi ja levittämiseksi. Komissio aikoo · perustaa foorumin, jolla toimijat voivat etsiä ja löytää kumppaneita ja joka kannustaa hyvien ideoiden ja toimintatapojen vaihtoon ja siirtoon ja validoidun näytön jakamiseen, vuoden 2012 toisesta neljänneksestä alkaen; · tukea asiaan liittyvän näytön ja tiedon kokoamista, luokitusta ja analysointia sekä avointa ja rinnakkaista pääsyä tutustumaan näihin tietoihin vuodesta 2013 alkaen yhdessä Yhteisen tutkimuskeskuksen ja innovaatiokumppanuuden sidosryhmien kanssa; · tukea ja helpottaa sidosryhmien yhteistyötä niiden toteuttaessa täytäntöönpanosuunnitelman toimea, joka koskee ikämyönteisiä, innovatiivisia ja esteettömiä ratkaisuja kaupungeissa ja aluetasolla, vuoden 2012 puolivälistä. 3.2. Kansallisen sekä alue- ja paikallistason tuki Tämän innovaatiokumppanuuden onnistuminen riippuu kansallisella, paikallisella ja aluetasolla toteutetuista toimista. Siksi on olennaisen tärkeää, että näillä tasoilla on saatavilla vankkaa tukea. Komissio haluaa kiinnittää jäsenvaltioiden ja alueiden huomion rakennerahastojen puitteissa jo olemassa oleviin mahdollisuuksiin tukea tutkimusta, innovointia ja muita aktiivisena ja terveenä ikääntymiseen liittyviä toimenpiteitä. Näihin kuuluvat sellaiset sähköisen terveydenhuollon aloitteet ja investoinnit terveydenhuoltojärjestelmien uudistuksiin, infrastruktuuriin[27] ja inhimilliseen pääomaan, joilla tehostetaan sairauksien ehkäisyä, diagnosointia ja hoitoa. Komission ehdotuksessa koheesiopolitiikan lainsäädäntöpaketiksi (2014–2020) yksilöidään aktiivisena ja terveenä ikääntyminen sekä innovointi ensisijaisiksi investointikohteiksi ja laajennetaan mahdollisuuksia luoda tämänsuuntaisia synergioita innovaatiokumppanuuden ja rakennerahastojen välille. Lisäksi ehdotuksen mukaan terveydenhuolto kuuluu Euroopan aluekehitysrahaston ja Euroopan sosiaalirahaston rahoituskohteisiin, ja siinä säädetään ennakkoehdoista, joissa edellytetään, että käytössä on älykkääseen erikoistumiseen tähtäävä tutkimus- ja innovointistrategia[28] sekä kansallinen ja/tai alueellinen terveydenhuoltostrategia siinä vaiheessa, kun päätetään ensisijaisista rahoituskohteista[29]. Jäsenvaltioita kannustetaankin harkitsemaan sellaisten aktiivisena ja terveenä ikääntymistä koskevien toimenpiteiden sisällyttämistä omiin vuosia 2014–2020 koskeviin toimenpideohjelmiinsa, joilla tuetaan rakennerahastojen ohjelmien tavoitteiden saavuttamista. Koska nykyisellä ohjelmakaudella monissa ohjelmissa on vielä mahdollisuuksia rahoitukseen (koskee etenkin aktiivisena ikääntymistä, terveydenhuollon infrastruktuuria ja sähköistä terveydenhuoltoa), komissio kannustaa edelleen sidosryhmiä käyttämään rakennerahastoja innovaatiokumppanuuden tavoitteiden saavuttamiseksi. Innovaatiokumppanuudesta voi olla hyötyä yksityisten ja julkisten toimijoiden yksittäisille kannustimille ja maksu- ja/tai korvausjärjestelmille, ja toisaalta tällaiset kannustimet ja järjestelmät voivat antaa lisäpontta innovaatiokumppanuudelle. Lisäksi innovaatiokumppanuus voi edistää julkisten innovaatiohankintojen aktiivista käyttöä (kuten esikaupallisia julkisia hankintoja ja innovatiivisten ratkaisujen julkisia hankintoja)[30]. Komissio kannustaa jäsenvaltioita (asiaan liittyvät kansalliset ja alueviranomaiset mukaan luettuina) · jatkamaan rahoitusvälineidensä yhdenmukaistamista EU:n rahoitusaloitteiden mukaisesti synergioiden parantamiseksi; tähän kuuluvat niiden tutkimus- ja innovointiohjelmat, etenkin asiaan liittyvien yhteisohjelmien ja tietotekniikka-avusteisen asumisen yhteydessä; · hyödyntämään rakennerahastoja tehokkaasti ja tarpeen mukaan innovaatiokumppanuuden painotusalueiden mukaisesti ja etenkin – edistämään tieto- ja viestintätekniikan ja sähköisen terveydenhuollon käyttöä, laatua, yhteentoimivuutta ja saatavuutta ja vahvistamaan tutkimusta, teknologian kehittämistä ja innovointia; – lisäämään sosiaalista osallisuutta ja torjumaan köyhyyttä, myös investoinneilla terveydenhuollon ja sosiaalipalveluiden infrastruktuuriin; – edistämään toimenpiteitä, joilla torjutaan ikääntyneiden syrjintää sekä työmarkkinoille pääsyssä että työpaikoilla (esimerkiksi työn organisointi innovatiivisella, esteettömällä ja ikämyönteisellä tavalla sekä pidempi ja terveempi työelämä); – kannustamaan investointeja kansallisten ja alueellisten terveydenhuoltojärjestelmien uudenaikaistamiseksi ja asettamaan etusijalle siirtyminen laitoshoidosta yhteisöllisiin hoitomuotoihin tukemalla samalla itsenäistä elämää; · harkitsemaan innovaatiokumppanuuden painotusalueiden ja tavoitteiden sisällyttämistä niiden omiin strategisiin painotusalueisiin rakennerahastojen hyödyntämiseksi; · osallistumaan innovaatiokumppanuuden toimiin järjestämällä julkisia hankintoja innovatiivisempien ja tehokkaampien ratkaisujen löytämiseksi. 4. Toimien käynnistäminen käytännössä On olennaisen tärkeää, että terveysviranomaiset, potilasryhmät, yritykset, yrittäjät, terveydenhuollon ammattilaiset, ikääntyneet ja muut sidosryhmät osallistuvat aktiivisesti innovaatiokumppanuuden täytäntöönpanoon. Osallistumalla innovaatiokumppanuuteen saavat kaikki EU:n tasolla sekä kansallisella, paikallis- ja aluetasolla toimivat sidosryhmät tilaisuuden hyödyntää poliittista tukea, jakaa riskejä, alentaa kustannuksia tehostamalla mittakaavaetuja ja ratkaisumallien jakamista sekä säästää aikaa ja vaivaa samoin kuin saada lisää uskottavuutta keräämällä ja levittämällä yhdessä näyttöä. Komissio ehdottaa seuraavia kahta erilaista täytäntöönpanosuunnitelman toteutustapaa[31]: – ”sitoutumispyyntöjen” laatiminen ja käynnistäminen, – mahdollisten ”vertailuorganisaatioiden” yksilöinti ja arviointi. Sitoutumispyynnöissä keskitytään täytäntöönpanosuunnitelman tiettyjen toimien toteuttamiseen, kun taas vertailuorganisaatiot antavat virikkeitä esimerkeillä sellaisista aktiivisena ja terveenä ikääntymiseen liittyvistä kokonaisvaltaisista ratkaisuista, jotka ovat jo olemassa ja osoittautuneet onnistuneiksi. 4.1. Sitoutumispyyntöjen käynnistäminen Strategisessa täytäntöönpanosuunnitelmassa komissiota kehotettiin käynnistämään kaikille sidosryhmille avoimet sitoutumispyynnöt, jotka liittyvät täytäntöönpanosuunnitelmassa[32] yksilöityihin toimiin. Sitoutuminen on mitattavissa oleva konkreettinen lupaus tukea toimea tai toimiryhmää täytäntöönpanosuunnitelmassa yksilöityjen tavoitteiden ja suoritteiden toteuttamiseksi. Se toimitetaan sitoutumispyynnön pohjalta, ja sen on täytettävä innovaatiokumppanuuden kriteerit (sitoutuminen, osallistavuus ja kumppanuus, kriittinen massa, toteutus, tuki). Sitoutumispyynnöt käynnistetään tämän tiedonannon hyväksymisen jälkeen, ja ne ovat auki vähintään kahden kuukauden ajan ja avataan uudelleen määräajoin. Yksittäiseen toimeen osallistuvat muodostavat toimintaryhmiä, joita on yksi kutakin toimea kohti, ja toimintasuunnitelman välityksellä osallistujat sitoutuvat suorittamaan tietyn määrän tehtäviä, joilla edistetään yleistavoitteen saavuttamista. Niitä sidosryhmiä, joiden sitoutuminen ei täytä kriteerejä, kehotetaan osallistumaan foorumin (ks. 3.1.3. kohta) toimintaan vaatimusten täyttämiseksi. 4.2. Vertailuorganisaatiot Komissio suosittaa, että vertailuorganisaatioina erityishuomion kohteena olisivat sellaiset alueet, kaupungit ja kokonaisvaltaista hoitoa tarjoavat sairaalat tai terveydenhuolto-organisaatiot, joiden tavoitteena on toteuttaa kattava ja innovointiin perustuva toimintamalli aktiivisena ja terveenä ikääntymisen alalla ja jotka voivat esittää näyttöä ja käytännön esimerkkejä näiden vaikutuksesta ruohonjuuritasolla. Ne voisivat edistää merkittävästi toimien välisten synergioiden ja kokonaisvaltaisen lähestymistavan tuoman lisäarvon ymmärtämistä. Niillä pitäisi olla potentiaalia esittää uraauurtavia ratkaisuja lyhyellä aikavälillä, ja vertaisryhmät voisivat arvioida niitä edelläkävijöinä käyttäen riippumattomia, laajasti hyväksyttyjä ja yhdessä sovittuja arviointimenetelmiä. Lisäksi niitä olisi voitava testata edelleen ja ne olisi voitava ottaa laajempaan käyttöön. Vertailuorganisaatioiden olisi luotava ryhmittymä, johon kuuluu innovaatiokumppanuuteen jo osallistuvia toimijoita (kuten alan ammattilaisia, potilaita, omaishoitajia ja perheitä, teknologian toimittajia, terveydenhuollon johtajia, terveyspalvelujen tuottajia, tieteellisiä asiantuntijoita ja viranomaisia) ja joka suostuu – toteuttamaan kokonaisvaltaisella tavalla suuren osan täytäntöönpanosuunnitelman toimia ja sitoutumaan ryhmittymäänsä osallistuvien merkittäviin investointeihin (sekä taloudellisiin ja henkilöresursseihin), – arvioimaan tuloksia ja vaikutuksia sovitun lähestymistavan mukaisesti, vaihtamaan hyviä toimintatapoja, jakamaan tietoa sekä saattamaan tulokset ja vaikutukset julkisesti saataville (tietojen avoimuus), – toimimaan yhteistyössä muiden kanssa kaikkialla Euroopassa, – laatimaan tuloksista/tuotoksista luettelon ajanjaksolla 2013–2015. Kun toimintaryhmiltä ja vertailuorganisaatioilta aletaan saada tuloksia, ne antavat palautetta, jonka avulla voidaan mukauttaa ja parantaa kehysedellytyksiä ja nopeuttaa innovaatioiden käyttöönottoa. Tämä saattaisi johtaa muun muassa suosituksiin laajentaa tiettyjä toimintoja, koordinoida tiettyjen alojen esittelyjä ja pilotteja, toisintaa tuloksia muissa organisaatioissa, nopeuttaa joidenkin standardien laatimista, koota yhteen kysyntää ja koordinoida julkisia hankintoja tietyillä aloilla. Toimien täytäntöönpanon edistämiseksi komissio · käynnistää täytäntöönpanosuunnitelmassa määritettyjen toimien sitoutumispyynnöt helmikuun 2012 lopussa, · käynnistää kiinnostuksenilmaisupyynnön vertailuorganisaatioille helmikuun 2012 loppuun mennessä, · järjestää yhteistyössä sidosryhmien kanssa ehdokasvalinnan innovaatiokumppanuuden vertailuorganisaatioiksi vuoteen 2013 mennessä. 5. Edistymisen seuranta ja arviointi Komissio kehittää Yhteisen tutkimuskeskuksen tukemana seuranta- ja arviointikehyksen. Kehyksen on tarkoitus helpottaa syy-yhteyksien selvittämistä ja vaikutusten mittaamista sidosryhmien toteuttamien yksittäisten toimien ja innovaatiokumppanuuden päätavoitteiden[33] välillä sekä linkittää täytäntöönpanosuunnitelman toimet innovaatiokumppanuuden keskeisiin tavoitteisiin. Seuranta- ja arviointikehyksen on tarkoitus perustua moniulotteiseen lähestymistapaan, jossa on useita tasoja, indikaattoreita ja tavoitteita. Toimia täytäntöön panevat sidosryhmät raportoivat sen avulla vuosittain edistymisestään määritettyihin suoritteisiin ja innovaatiokumppanuuden yleistavoitteeseen (keskimääräisten terveiden elinvuosien lisääminen kahdella) nähden. Näiden raporttien sisältöä käytetään myös komission säännöllisissä kertomuksissa Euroopan parlamentille ja neuvostolle. Edistymisen seuraamiseksi ja mittaamiseksi komissio · luo yhteistyössä Yhteisen tutkimuskeskuksen kanssa seuranta- ja arviointikehyksen hyödyntäen toimia, jotka sidosryhmät ovat toteuttaneet täytäntöönpanosuunnitelmassa yksilöityjen painotusalueiden mukaisesti, ja ottaen huomion niiden aikataulun ja luonteen, · antaa ehdotuksen seuranta- ja arviointikehyksen ensimmäisestä versiosta vuoden 2013 alussa, · antaa vuosittain kertomuksen täytäntöönpanosuunnitelman toteutuksen etenemisestä Euroopan parlamentille ja neuvostolle vuoden 2013 alusta alkaen. 6. Tehokkaan täytäntöönpanon edellyttämä hallintotapa Innovaatiokumppanuuden ensimmäisen vuoden aikana on opittu paljon hallintotavasta ja prosesseista, myös innovaatiokumppanuuden yhteyksistä olemassa oleviin aloitteisiin ja välineisiin, ja etenkin se, että ohjausryhmän täytyy tehokkaasti ja toimivasti varmentaa sidosryhmien edustavuus ja että sen käytössä on oltava sellaiset palautejärjestelmät, jotka ulottuvat myös laajempiin sidosryhmiin. Lisäksi on havaittu, että selkeät seurantajärjestelyt ovat tarpeen.[34] Kokemusten perusteella hallintotapaa on muokattu innovaatiokumppanuuden seuraavaa vaihetta varten. Täytäntöönpanosuunnitelmaa toteuttaa laaja joukko erilaisia kumppaneita, joihin kuuluvat toimiin sitoutuneet tahot, vertailuorganisaatiot, standardointielimet, asiaan liittyvistä aloitteista vastaavat tahot, komission ja jäsenvaltioiden viranomaiset rahoitusohjelmiensa ja sääntelyä ja julkisia hankintoja koskevan toimivaltansa välityksellä. Komissio tuo yhteen täytäntöönpanosuunnitelman kunkin toimen toimintaryhmät (ks. 4.1. kohta), jotka puolestaan kokoavat yhteisiin tavoitteisiin pyrkiviä ensisijaisia toimia toteuttavat kumppanit, ja lisäksi komission avulla on mahdollisuus edistää täytäntöönpanosuunnitelman painotusalueita vahvemman poliittisen johtajuuden ja tuen välityksellä. Toimintaryhmät määrittävät omat työskentelymenetelmänsä ja hallintotapansa, ja komission yksiköt ovat siinä niiden tukena. Komissio järjestää kumppanien konferenssin, johon kokoontuvat sitoumuksensa antaneet ja toimintaan osallistuvat innovaatiokumppanuuden sidosryhmät vuosittain vuoden 2012 lopusta lähtien ja jossa keskustellaan ja päätetään täytäntöönpanosuunnitelman toteuttamiseen liittyvistä kysymyksistä, tulevista toimista ja hallintotavasta. Nykyinen ohjausryhmä on täyttänyt sille alun alkaen annetun tehtävän eli valmistellut täytäntöönpanosuunnitelman. Koordinointiryhmä on kuitenkin edelleen tarpeen, jotta eri toimintaryhmien edistymisestä ja synergioista saadaan strateginen kokonaiskuva. Koska innovaatiokumppanuus on vasta pilottivaiheessa, komissio ehdottaa, että ohjausryhmä jatkaa työtään ensimmäiseen kumppanien konferenssiin saakka, jotta varmistetaan nopea eteneminen toimintaryhmien perustamisvaiheessa. Komissio varmistaa yleisen seurannan ja virallisten kertomusten säännöllisen laadinnan Euroopan parlamentille ja neuvostolle vuorovaikutuksessa näiden toimielinten kanssa ja jatkaa käytännön tason yhteistyötä niiden erilaisten, asiaan liittyvien kokoonpanojen ja edustajien kanssa. Komission yksiköt jatkavat tiivistä yhteistyötä kansallisten hallitusten, alueiden ja laajan sidosryhmien joukon kanssa pannakseen täytäntöön innovaatiokumppanuuden innovatiivisen vision ja toteuttaakseen täytäntöönpanosuunnitelmassa yksilöidyt toimet. Varmistaakseen täytäntöönpanosuunnitelmassa yksilöityjen toimien toteuttamisen komissio · ottaa käyttöön yksinkertaisen ja joustavan hallintomallin (toimintaryhmät, ohjausryhmä, kumppanien konferenssi) ohjaamaan strategisesti ja toiminnan osalta täytäntöönpanosuunnitelman kahta toteutustapaa vuoden 2012 ensimmäisestä vuosineljänneksestä alkaen; · laatii vuoteen 2013 mennessä kertomuksen innovaatiokumppanuuden edistymisestä. 7. Päätelmät EU:n toimielinten, jäsenvaltioiden ja kaikkien sidosryhmien on tarpeen vastata yhteistoimin ja omien toimivaltuuksiensa puitteissa väestön ikääntymisen tuomiin haasteisiin. Komissio on tässä tiedonannossa antanut oman vastauksensa ehdottaen hallintotapaa koskevia järjestelyjä tehokkaan täytäntöönpanon toteuttamiseksi, ja lisäksi se on suosittanut seuranta- ja arviointikehystä, jonka avulla varmistetaan yleistavoitteen ja muiden päämäärien saavuttaminen asetetussa aikataulussa, sekä ehdottanut kehysedellytysten parantamista ja kehittämistä ja tarkastellut EU:n toimenpiteiden tuomaa lisäarvoa. Komissio odottaa täytäntöönpanosuunnitelman toteuttamisen nopeuttavan selvästi aktiivisena ja terveenä ikääntymiseen liittyvää innovointia ja edistävän innovaatiokumppanuuden yleistavoitteen ja muiden päämäärien saavuttamista. Tämä edellyttää uudenlaista yhteistyötä lukuisilta alan toimijoilta, joista osa on jo osallistunut täytäntöönpanosuunnitelman valmisteluun ja osa on valmiina sitoutumaan sen täytäntöönpanoon. Tämän innovaatiokumppanuuden kehittämisessä ja täytäntöönpanossa on jo saatu arvokasta kokemusta. Komissio ottaa jatkossakin nämä kokemukset huomioon ehdotuksissaan, jotka koskevat tulevien eurooppalaisten innovaatiokumppanuuksien kehittämistä muiden yhteiskunnallisten haasteiden osalta, kuten Innovaatiounioni-strategiassa todetaan. Komissio järjestää tilanneselvityksen tekemiseksi kaikkien eurooppalaisten innovaatiokumppanuuksien tarkastelun vuonna 2013. [1] http://ec.europa.eu/eurostat [2] Vihreä kirja Euroopan terveydenhuoltohenkilöstöstä, KOM(2008) 725 lopullinen, 10.12.2008. [3] Ageing Report 2009 (väestön ikääntymistä koskeva kertomus): http://ec.europa.eu/economy_finance/publications/publication14992_en.pdf [4] Komission tiedonannot Eurooppa 2020. Älykkään, kestävän ja osallistavan kasvun strategia, KOM(2010) 2020 lopullinen, 3.3.2010, ja Eurooppa 2020 -strategian lippulaivahanke Innovaatiounioni, KOM(2010) 546 lopullinen, 6.10.2010. [5] Ks. komission tiedonanto innovaatiounionista, KOM(2010) 546 lopullinen. [6] Komission tiedonanto Euroopan digitaalistrategia, KOM(2010) 245 lopullinen, 26.10.2010. [7] Komission tiedonanto Uuden osaamisen ja työllisyyden ohjelma: Eurooppa tähtää täystyöllisyyteen, KOM(2010) 682 lopullinen, 23.11.2010. [8] Komission tiedonanto Köyhyyden ja sosiaalisen syrjäytymisen torjunnan eurooppalainen foorumi: Eurooppalaiset puitteet sosiaaliselle ja alueelliselle yhteenkuuluvuudelle, KOM(2010) 758 lopullinen, 16.12.2010. [9] Komission valkoinen kirja Yhdessä terveyden hyväksi: EU:n strateginen toimintamalli vuosiksi 2008–2013, KOM(2007) 630 lopullinen, 23.10.2007. [10] Euroopan parlamentin ja neuvoston päätös N:o 940/2011/EY, annettu 14 päivänä syyskuuta 2011, aktiivisen ikääntymisen ja sukupolvien välisen solidaarisuuden eurooppalaisesta teemavuodesta (2012). [11] Strateginen täytäntöönpanosuunnitelma – Strateginen osa: http://ec.europa.eu/research/innovation-union/pdf/active-healthy-ageing/steering-group/implementation_plan.pdf#view=fit&pagemode=none; Toimintasuunnitelma: http://ec.europa.eu/research/innovation-union/pdf/active-healthy-ageing/steering-group/operational_plan.pdf#view=fit&pagemode=none [12] Ehdotus: Euroopan parlamentin ja neuvoston asetus yksilöiden suojelusta henkilötietojen käsittelyssä ja näiden tietojen vapaasta liikkuvuudesta (yleinen tietosuoja-asetus), KOM(2012) 11 lopullinen, 21.1.2012. Ehdotus: Euroopan parlamentin ja neuvoston direktiivi yksilöiden suojelusta henkilötietojen käsittelyssä, KOM(2012) 10 lopullinen, 21.1.2012. [13] Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta. EYVL L 281, 23.11.1995. [14] Euroopan parlamentin ja neuvoston direktiivi 2011/24/EU, annettu 9 päivänä maaliskuuta 2011, potilaiden oikeuksien soveltamisesta rajatylittävässä terveydenhuollossa. [15] Innovatiiviset julkiset hankinnat tarkoittavat sitä, että julkinen sektori omaksuu johtavan asiakkaan roolin ja riskit ja parantaa samalla palvelujensa laatua ja tuottavuutta. [16] Ehdotus: Euroopan parlamentin ja neuvoston direktiivi julkisista hankinnoista, KOM(2011) 896 lopullinen, 20.12.2011. [17] Tiedonanto: Horisontti 2020 – Tutkimuksen ja innovoinnin puiteohjelma, KOM(2011) 808 lopullinen, 30.11.2011. [18] Strateginen visio eurooppalaisille standardeille: lisätään ja nopeutetaan Euroopan talouden kestävää kasvua vuoteen 2020 mennessä, KOM(2011) 311 lopullinen, 1.6.2011; ehdotus: asetus eurooppalaisesta standardoinnista, KOM(2011) 315 lopullinen, 1.6.2011. [19] Neuvoston direktiivi, annettu 20 päivänä kesäkuuta 1990, aktiivisia implantoitavia lääkinnällisiä laitteita koskevan jäsenvaltioiden lainsäädännön lähentämisestä (90/385/ETY); neuvoston direktiivi 93/42/ETY, annettu 14 päivänä kesäkuuta 1993, lääkinnällisistä laitteista; Euroopan parlamentin ja neuvoston direktiivi 98/79/EY, annettu 27 päivänä lokakuuta 1998, in vitro ‑diagnostiikkaan tarkoitetuista lääkinnällisistä laitteista. [20] Komission käynnistämä julkinen kuuleminen esteettömyyttä koskevasta eurooppalaisesta säädösaloitteesta on meneillään. Aloite sisältää toimenpiteitä, joilla parannetaan tavaroiden ja palvelujen helppoa saatavuutta kaikille kansalaisille ikääntyneet mukaan luettuina. [21] Näihin kuuluu jo toimeksianto nro 376 (tieto- ja viestintätekniikan alan tuotteiden ja palvelujen esteettömyysvaatimukset julkisia hankintoja varten), nro 420 (rakennetun ympäristön esteettömyysvaatimukset julkisia hankintoja varten) ja nro 473 (kaikille sopivan suunnittelun mukaisen esteettömyyden sisällyttäminen asiaan liittyviin standardointitoimiin). [22] KOM(2007) 630 lopullinen, 23.10.2007. [23] Komission tiedonanto Solidaarinen terveydenhuolto: terveyserojen vähentäminen EU:ssa, KOM(2009) 567 lopullinen, 20.10.2009. [24] Ehdotus: Euroopan parlamentin ja neuvoston asetus Kansanterveys kasvun tukena -ohjelman eli EU:n kolmannen terveysalan monivuotisen toimintaohjelman perustamisesta kaudeksi 2014–2020, KOM(2011) 709 lopullinen, 9.11.2011. [25] KOM(2011) 822 lopullinen, 30.11.2011. [26] Ehdotus: Euroopan parlamentin ja neuvoston asetus Verkkojen Eurooppa -välineestä, KOM(2011) 665, 19.10.2011. [27] Aluekehitysrahastosta on mahdollista tukea terveydenhuollon infrastruktuureja yhtensä 5,29 miljardilla eurolla (yhdessä sähköisen terveydenhuollon toimenpiteiden kanssa, jotka kuuluvat sähköiseen viranomaisasiointiin, jolle on osoitettu 5,32 miljardia euroa). [28] Älykkääseen erikoistumiseen tähtäävän tutkimus- ja innovointistrategian laatiminen on asetettu ennakkoehdoksi kahdessa aluekehitysrahastosta rahoitettavan, tulevan koheesiopolitiikan temaattisessa tavoitteessa, jotka ovat tutkimuksen, teknologian kehittämisen ja innovoinnin vahvistaminen (T&K-tavoite) sekä tieto- ja viestintätekniikan saatavuuden, käytön ja laadun parantaminen (laajakaistatavoite). [29] KOM(2011) 615 lopullinen, 6.10.2011 (liiteessä IV oleva 1 ja 10.2 kohta). [30] Tiedonanto Esikaupalliset hankinnat: Innovoinnin edistäminen kestävien ja korkealaatuisten julkisten palvelujen varmistamiseksi Euroopassa, KOM(2007) 799 lopullinen, 14.12.2007. [31] Innovaatiokumppanuuden verkkosivustolla ja Twitterissä raportoidaan edistymisestä ja tuloksista, annetaan tietoja innovoinnista, joka liittyy aktiivisena ja terveenä ikääntymiseen, ja avataan validoitua näyttöä sisältävä tietokanta (ks. http://ec.europa.eu/active-healthy-ageing ja Twitter @EIP_AHA). [32] Ks. Strateginen täytäntöönpanosuunnitelma. [33] ”Kolmoisvoitto Euroopalle”: EU:n kansalaisten parempi terveys ja elämänlaatu, kestävämmät hoitojärjestelmät ja parempi kilpailukyky ja kasvumahdollisuudet EU:n yrityksille. [34] Komission yksiköiden valmisteluasiakirja The pilot European Innovation Partnership on Active and healthy Ageing: first experiences on governance and process (pilottihankkeena toteutettava aktiivisena ja terveenä ikääntymistä koskeva eurooppalainen innovaatiokumppanuus: ensimmäiset kokemukset hallintotavasta ja prosesseista), SEC(2011) 1028 final, 1.9.2011.